Diari Oficial de la Generalitat Valenciana


Sumari del DOGV 9428, del 15-09-2022 (2022/8235)

RESOLUCIÓ de 13 de setembre de 2022, de la Conselleria d'Hisenda i Model Econòmic, per la qual es convoquen les subvencions del programa «Eurodissea» per a l'exercici 2022.
----------------------------------------------------------------------------------------------------------------------------------------------------------------------------

### Dades del document

Número de DOGV
:   9428

Data del DOGV
:   15-09-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/8235


Data del document
:   13-09-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic
    * ajuda pública
    * treball de joves
    * ajuda a l'ocupació
    * formació en el lloc de treball

RESOLUCIÓ de 13 de setembre de 2022, de la Conselleria d'Hisenda i Model Econòmic, per la qual es convoquen les subvencions del programa «Eurodissea» per a l'exercici 2022. [2022/8235]  
La Generalitat, a través de la Conselleria d'Hisenda i Model Econòmic, participa des de 1987 en el desenvolupament del programa «Eurodissea», creat l'any 1985 per l'Assemblea de Regions d'Europa (ARE), de la qual la Comunitat Valenciana és membre actiu.  
El programa «Eurodissea» permet fer intercanvis entre gent jove de les regions d'Europa que hi participen, que possibiliten que es beneficie d'una formació lingüística i d'un període de pràctiques en una empresa estrangera. Les diferents regions assumeixen la responsabilitat de gestionar el programa i, sobre la base d'això, fan la preselecció de les persones que s'hi presenten, s'encarreguen d'enviar-les i d'acollir-les, i gestionen les ofertes de períodes de pràctiques.  
  
La Generalitat, en participar en el programa, pretén promocionar el coneixement de regions des d'una consciència europea, fomentar la internacionalització de les empreses i donar suport a la promoció i formació laboral de la joventut valenciana, facilitant que accedisca a una experiència d'intercanvi internacional.  
En aplicació del principi de reciprocitat que estableix l'ARE en l'Estatut del programa «Eurodissea», la Comunitat Valenciana, a més d'enviar joves a l'estranger, es compromet a rebre i facilitar estades professionals a joves d'altres regions europees.  
  
D'acord amb l'Estatut del programa «Eurodissea», cada regió proporciona l'allotjament i la manutenció a les persones que arriben a la seua regió durant el primer mes d'estada, i un curs de l'idioma de la regió i activitats d'immersió cultural. Així mateix, les persones que hi participen disposaran d'assegurances de responsabilitat civil, accidents i repatriació que proporciona el Secretariat del programa «Eurodissea».  
  
Les subvencions, regulades en l'Ordre 7/2022, de 23 d'agost, de la Conselleria d'Hisenda i Model Econòmic, per la qual s'estableixen les bases reguladores per a concedir les subvencions del programa «Eurodissea» (DOGV 9418, 2.9.2022), estan incloses en el Pla Estratègic de Subvencions de la Conselleria d'Hisenda i Model Econòmic, aprovat l'11 de febrer de 2021 per al període 2021-2023, amb l'objectiu i efecte de millorar el currículum de la gent jove, augmentar-ne les expectatives d'accés a una ocupació a Espanya o a Europa, contribuir a l'aprenentatge i el perfeccionament d'idiomes europeus i a la immersió en diferents cultures.  
Per tot això i fent ús de les atribucions que em confereixen l'article 28 de la Llei 5/1983, de 30 de desembre, del Consell, l'article 160.4.b de la Llei 1/2015, de 6 de febrer, d'hisenda pública, del sector públic instrumental i de subvencions i el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, resolc:  
  
  
Primer. Objecte i condicions de la concessió de la subvenció  
D'acord amb l'Ordre 7/2022, de 23 d'agost, de la Conselleria d'Hisenda i Model Econòmic, per la qual s'estableixen les bases reguladores per a concedir les subvencions del programa «Eurodissea» (DOGV 9418, 2.9.2022), per la present resolució es convoquen per a l'exercici 2022 les subvencions, destinades a empreses i entitats de la Comunitat Valenciana, en règim de concurrència competitiva, que tenen com a objecte dur a terme convenis de pràctiques professionals adequades al nivell d'estudis amb els participants estrangers de les regions actives del programa «Eurodissea» que se seleccionen.  
  
El model de conveni de pràctiques el facilita el servei competent en matèria de Fons Social Europeu i s'ha d'ajustar al que estableix la Recomanació del Consell de 10 de març de 2014 sobre un marc de qualitat per als períodes de pràctiques (DO C 88 de 27.3.2014).  
  
La duració del conveni de pràctiques pot ser de fins a sis mesos.  
Per al 2022 s'estableix un flux d'arribada de joves d'altres països a la Comunitat Valenciana. La data de començament del període de pràctiques professionals del flux dit serà, previsiblement, l'1 de novembre, amb una duració màxima de sis mesos.  
  
Segon. Finançament  
Per a l'exercici 2022, i d'acord amb la Llei 8/2021, de 30 de desembre, de pressupostos de la Generalitat per a l'exercici 2022 (DOGV 9247, 31.12.2021), les ajudes es financen amb càrrec al programa pressupostari 612.10.04, línia S2586000, dels crèdits de la Conselleria d'Hisenda i Model Econòmic, consignats en els pressupostos esmentats, per un import global màxim de 350.750,00 euros. L'import previst en la present convocatòria és susceptible de cofinançar-lo la Unió Europea a través del Programa del Fons Social Europeu Plus (FSE+) Comunitat Valenciana 2021-2027.  
  
L'import de la subvenció és de 1.230,50 euros mensuals per conveni de pràctiques, la qual cosa suposa el noranta-dos per cent del cost total, que es dedica al finançament del conveni de pràctiques per tots els conceptes (inclosos IRPF i Seguretat Social). La duració màxima del conveni és de sis mesos, i la quantia màxima de la subvenció pot arribar als 7.383,00 euros.  
L'entitat beneficiària ha d'incorporar una aportació d'almenys 107,00 euros, que complete el cost total en tot el període de duració del conveni de pràctiques.  
Les subvencions són incompatibles amb qualsevol altra subvenció destinada a la mateixa finalitat.  
  
Tercer. Forma i termini de presentació de sol·licituds  
El termini de presentació de sol·licituds és de vint dies naturals comptadors des de l'endemà de la publicació de la present resolució en el Diari Oficial de la Generalitat Valenciana.  
El formulari de sol·licitud i els models normalitzats estan disponibles en www.gva.es/eurodisea (Empreses), i s'han de firmar electrònicament. La sol·licitud ha d'anar acompanyada de la documentació enumerada en l'article 5 de l'Ordre de bases.  
La presentació de les sol·licituds és telemàtica. Per això, qui fa la sol·licitud ha de disposar de firma electrònica, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), tots dos admesos per la seu electrònica de la Generalitat.  
A la present convocatòria és aplicable la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual se n'aprova el Reglament, així com la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Quart. Criteris de valoració de les sol·licituds  
D'acord amb l'article 8 de l'Ordre de bases, són aplicables els criteris d'avaluació següents:  
a) Avaluació de l'oferta (màxim 6 punts)  
- Hi ha descripció detallada de funcions i tasques - 3 punts  
  
- Hi ha un pla d'acció individual que reflectisca els objectius professionals inicials (primer mes) i finals (final de la pràctica)... 2 punts  
  
- Hi ha un programa d'avaluació de la pràctica per part de l'empresa - 1 punt  
b) Condicions d'integració (màxim 3 punts)  
- En l'acompliment de la pràctica formarà part d'un equip d'entre tres i cinc persones... 2 punts  
- En l'acompliment de la pràctica formarà part d'un equip d'entre sis o més persones... 3 punts  
c) Desplaçament al lloc de treball (màxim 4 punts)  
- L'empresa proporciona un plus de transport - 2 punts  
- El lloc de la pràctica està ben comunicat per transport públic (parades pròximes de bus, metro, tren de rodalia, etc.)... 2 punts  
d) Allotjament  
- L'entitat facilita allotjament adequat a les persones joves estrangeres, segons la remuneració que rebran i prop del centre de treball, com ara pis compartit, residència, etc.... 2 punts.  
Els punts assignats en cada criteri són els totals si compleix el criteri, o zero si no es compleix. En cas d'ofertes amb la mateixa denominació del lloc i característiques similars que hagen obtingut la mateixa puntuació, a l'efecte de resoldre l'empat es tindrà en compte la puntuació obtinguda més alta en cada un dels criteris d'avaluació, d'acord amb la disposició en què apareixen. Si persisteix l'empat, s'ha de tindre en compte l'ordre cronològic d'entrada en el registre de la sol·licitud de l'entitat.  
Després de l'avaluació dels informes d'ofertes, la comissió d'avaluació ha d'elaborar un informe en què les ordena per puntuació assignada, després d'agrupar-les segons la denominació del lloc i similitud.   
  
Cinqué. Termini de resolució i notificació  
1. Elevades les propostes de resolucions, la persona titular de la conselleria competent en matèria de fons europeus o la titular de l'òrgan en qui delegue, dicta les resolucions corresponents, que posen fi a la via administrativa.  
2. Les resolucions de concessió de subvenció s'han de notificar a les persones interessades en els termes previstos en l'article 40 de la Llei 39/2015, d'1 d'octubre, del procediment administratiu comú de les administracions públiques (d'ara en avant LPACAP) i han de fixar expressament la quantia de la subvenció concedida, així com el possible cofinançament del Fons Social Europeu.  
3. Les subvencions concedides s'han de publicar en el Diari Oficial de la Generalitat Valenciana, en compliment del que estableix l'article 18 de la Llei 38/2003, de 17 de novembre, general de subvencions amb expressió de la convocatòria, del programa i crèdit pressupostari al qual s'imputen, entitat beneficiària, quantitat concedida i finalitat de la subvenció.  
4. El termini màxim per a resoldre i notificar és de sis mesos comptadors a partir de la finalització del termini de presentació de sol·licituds de la present convocatòria. Transcorregut el termini sense que hi haja hagut resolució expressa, la sol·licitud de concessió de la subvenció es pot entendre desestimada per silenci administratiu en els termes que preveu l'article 24 de la LPACAP, sense perjudici que subsistisca l'obligació legal de resoldre sobre la petició formulada.  
  
Sisé. Dret de la competència  
D'acord amb el que preveu l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques i considerant que les subvencions que regula la present ordre són ajudes de minimis, ja que es concedeixen a cada empresa durant un cert espai de temps i no superen la quantitat fixa determinada, segons el Reglament (UE) núm. 1407/2013 de la Comissió de 18 de desembre de 2013 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis i a la seua publicació en el Diario Oficial de la Unión Europea (DO L 352 de 24.12.2013), que ha modificat el Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DO L 215 de 7.7.2020) (d'ara en avant, Reglament [UE] núm. 1407/2013), no són ajudes d'estat, en considerar que les mesures no reuneixen tots els criteris de l'article 107 del TFUE i, per consegüent, estan exemptes de l'obligació de notificar establida en l'article 108, apartat 3, del TFUE, si compleixen totes les condicions establides en el citat Reglament (UE) núm. 1407/2013.  
  
  
Seté. Pla de control  
D'acord amb el que estableix l'article 169 de la Llei 1/2015, s'ha de dur a terme un pla de control de la realització de l'activitat objecte de la present convocatòria, que consisteix a:  
1. Comprovar i controlar la documentació administrativa acreditativa de la formalització del conveni de pràctiques.  
2. Dur a terme el seguiment de l'activitat: enquestes i entrevistes a les persones joves estrangeres, visites sobre el terreny a les empreses i informes finals de les empreses i de les persones joves.  
  
3. Comprovar i controlar la documentació administrativa acreditativa de la justificació de les despeses laborals: nòmines i transferències bancàries dels pagaments, IRPF, Seguretat Social i comptabilitat separada.  
4. El control de les activitats i les ajudes pagades s'ha de fer sobre el cent per cent dels expedients.  
  
Contra el que disposa la present resolució, que posa fi a la via administrativa, es pot interposar potestativament recurs de reposició davant del mateix òrgan que ha dictat l'acte en el termini d'un mes, comptador des de l'endemà que es publica, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació, d'acord amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
  
  
València, 13 de setembre de 2022.- El sotssecretari de la Conselleria d'Hisenda i Model Econòmic (p. d. Resolució 8.06.22; DOGV 9360): Daniel González Serisola.